Luka 24 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 24:1-53\nAtee Yesu shi (1-12)\nGbɛfãa kɛmiiya Emao (13-35)\nYesu jie ehe kpo etsɔɔ kaselɔi lɛ (36-49)\nYesu kwɔ kɛtee ŋwɛi (50-53)\n24 Shi otsi lɛ mli klɛŋklɛŋ gbi lɛ nɔ lɛ, amɛba gbonyobu* lɛ he leebi maŋkpa, ni amɛkɛ tsofai ni jeɔ ŋma ni amɛsaa amɛto lɛ ba.+ 2 Shi amɛna akɛ akoklo tɛ lɛ kɛje gbonyobu* lɛ naa,+ 3 ni be ni amɛbote mli lɛ, amɛnaaa Nuŋtsɔ Yesu gbonyo lɛ.+ 4 Be ni amɛhiɛ efee amɛ yaa yɛ enɛ he lɛ, naa! hii enyɔ ni wo atadei ni kpɛlɛɔ badamɔ amɛmasɛi. 5 Gbeyei mɔmɔ yei lɛ, ni amɛmamɔ amɛhiɛ shi, ni no hewɔ lɛ, hii lɛ kɛɛ amɛ akɛ: “Mɛni hewɔ nyɛtaoɔ mɔ ni hiɛ kã lɛ yɛ gbohii ateŋ lɛ?+ 6 Ebɛ biɛ, shi moŋ atee lɛ shi. Nyɛkaia nɔ ni ekɛɛ nyɛ be ni eyɔɔ Galilea lolo lɛ, 7 akɛ esa akɛ akɛ gbɔmɔ Bi lɛ awo eshafeelɔi adɛŋ ni agbe lɛ yɛ tso jaŋŋ nɔ ni gbi ni ji etɛ lɛ nɔ lɛ ete shi.”+ 8 Kɛkɛ ni amɛkai ewiemɔi lɛ,+ 9 ni amɛku amɛsɛɛ kɛjɛ gbonyobu* lɛ naa ni amɛbagba nibii nɛɛ fɛɛ amɛtsɔɔ Mɛi Nyɔŋma Kɛ Ekome lɛ kɛ mɛi ni eshwɛ lɛ fɛɛ.+ 10 Amɛji Maria Magdalena, kɛ Yohana, kɛ Yakobo nyɛ Maria. Agbɛnɛ hu, yei ni eshwɛ ni fata amɛhe lɛ bagba bɔfoi lɛ nibii nɛɛ. 11 Shi wiemɔi nɛɛ fee tamɔ wiemɔi foji kɛhã amɛ, ni amɛheee yei lɛ amɛyeee. 12 Shi Petro te shi ni esha foi kɛtee gbonyobu* lɛ he, ni be ni edɔ emli ekwɛ lɛ, ena klalai lɛ pɛ. No hewɔ lɛ, eyiŋ etee ni enaa kpɛ ehe yɛ nɔ ni eba lɛ hewɔ. 13 Shi naa! nakai gbi lɛ nɔ nɔŋŋ lɛ, amɛteŋ mɛi enyɔ yi mli kɛmiiya akrowa ko ni atsɛɔ lɛ Emao ni kɛ Yerusalem jekɛmɔ aaafee mailii* kpawo* lɛ mli, 14 ni amɛmiigba nibii ni eba nɛɛ fɛɛ ahe sane yɛ amɛteŋ. 15 Agbɛnɛ, be ni amɛmiigba sane ni amɛmiisusu nibii nɛɛ ahe lɛ, Yesu diɛŋtsɛ tsi ebɛŋkɛ ni ekɛ amɛ bɔi nyiɛmɔ, 16 shi amɛyooo lɛ.+ 17 Ekɛɛ amɛ akɛ: “Mɛɛ saji nyɛsusuɔ he waa yɛ nyɛteŋ yɛ gbɛ lɛ nɔ lɛ?” Ni amɛwa amɛdamɔ shi kɛ amɛhiɛ mɔbɔmɔbɔ. 18 Amɛteŋ mɔ kome ni atsɛɔ lɛ Kleopa lɛ hã lɛ hetoo ekɛɛ: “Ani gbɔ ji bo ni okome ohɔ he ko banee yɛ Yerusalem ni oleee* nibii ni etee nɔ yɛ jɛmɛ yɛ gbii nɛɛ amli lɛ?” 19 Ebi amɛ akɛ: “Mɛɛ nibii?” Amɛkɛɛ lɛ akɛ: “Nibii ni kɔɔ Yesu, Nazaretnyo+ lɛ ni batsɔ gbalɔ ni yɔɔ hewalɛ yɛ nifeemɔ kɛ wiemɔ mli yɛ Nyɔŋmɔ kɛ maŋbii lɛ fɛɛ ahiɛ lɛ he lɛ;+ 20 kɛ bɔ ni wɔsɔfoi hiɛnaanɔbii lɛ kɛ wɔnɔyelɔi lɛ kɛ lɛ hã ni abu lɛ gbele fɔ,+ ni akala lɛ akpɛtɛ tso jaŋŋ he lɛ. 21 Shi no mli lɛ wɔhiɛ kã nɔ akɛ nuu nɛɛ ji mɔ ni ato akɛ ebaakpɔ̃ Israel lɛ.+ Hɛɛ, ni enɛɛmɛi fɛɛ sɛɛ lɛ, ŋmɛnɛ ji gbi etɛ ni nibii nɛɛ ba. 22 Agbɛnɛ hu, yei komɛi ni jɛ wɔteŋ lɛ hu hã wɔnaa kpɛ wɔhe, ejaakɛ amɛtee gbonyobu*+ lɛ he mra mli 23 ni be ni amɛyanaaa egbonyo lɛ, amɛbakɛɛ akɛ ŋwɛibɔfoi hu jie amɛhe kpo tsɔɔ amɛ, ni amɛkɛɛ akɛ ehiɛ kã. 24 Kɛkɛ ni mɛi ni kɛ wɔ yɔɔ lɛ ateŋ mɛi komɛi tee gbonyobu*+ lɛ he, ni amɛyana akɛ nɔ ni yei lɛ kɛɛ lɛ, nakai nɔŋŋ ni, shi amɛnaaa lɛ.” 25 No hewɔ lɛ, ekɛɛ amɛ akɛ: “Nyɛ mɛi ni nyɛbɛ jwɛŋmɔ ni nyɛyɔɔ shɔ̃ɔ yɛ nyɛtsui mli akɛ nyɛaahe nibii fɛɛ ni gbalɔi lɛ wie lɛ nyɛye! 26 Ani jeee sa esa akɛ Kristo lɛ ana nɔ nɛɛ+ ni ebote enunyam lɛ mli?”+ 27 Ni eje shishi kɛjɛ Mose kɛ Gbalɔi lɛ fɛɛ anɔ,+ ni etsɔɔ amɛ nibii ni kɔɔ lɛ diɛŋtsɛ ehe ni yɔɔ ŋmalɛi lɛ fɛɛ amli lɛ ashishi. 28 Naagbee lɛ, amɛbɛŋkɛ akrowa ni amɛyaa mli lɛ, ni efee tamɔ nɔ ni eetsa nɔ kɛmiiya ehiɛgbɛ. 29 Shi amɛnyɛ enɔ koni ekɛ amɛ ahi shi, amɛkɛɛ: “Okɛ wɔ ahi shi ejaakɛ je miina ni gbi lɛ miihe aba naagbee.” Kɛkɛ ni etee mli ni ekɛ amɛ yahi shi. 30 Ni be ni ekɛ amɛ tara shi amɛyeɔ nii* lɛ, ekɔ blodo lɛ, ni ejɔɔ nɔ, ni ekumɔ mli, ni ekɛhã amɛ.+ 31 Kɛkɛ ni amɛhiŋmɛii gbele, ni amɛyoo lɛ; shi elaaje yɛ amɛhiɛ.+ 32 Ni amɛkɛɛkɛɛ amɛhe akɛ: “Ani wɔtsuii ahe edɔɔɔ la be ni ekɛ wɔ wieɔ yɛ gbɛ lɛ nɔ, ni egbeleɔ ŋmalɛi lɛ anaa* etsɔɔ wɔ lɛ?” 33 Ni nakai ŋmɛlɛtswaa lɛ nɔ nɔŋŋ lɛ, amɛte shi ni amɛku amɛsɛɛ kɛtee Yerusalem, ni amɛyana Mɛi Nyɔŋma Kɛ Ekome lɛ kɛ mɛi ni kɛ amɛ ekpe kutuu lɛ, 34 ni mɛi ni ekpe kutuu lɛ kɛɛ: “Eji anɔkwale akɛ atee Nuŋtsɔ lɛ shi, ni ejie ehe kpo etsɔɔ Simon!”+ 35 Ni amɛ hu amɛgba nibii ni tee nɔ yɛ gbɛ lɛ nɔ lɛ kɛ bɔ ni fee ni amɛyoo lɛ yɛ blodo lɛ kuumɔ lɛ mli lɛ.+ 36 Be ni amɛwieɔ nibii nɛɛ ahe lɛ, lɛ diɛŋtsɛ ebadamɔ amɛteŋ ni ekɛɛ amɛ akɛ: “Toiŋjɔlɛ ahã nyɛ.”+ 37 Shi akɛni amɛtsui efã ni gbeyei emɔmɔ amɛ hewɔ lɛ, amɛsusu akɛ amɛmiina mumɔ ko. 38 No hewɔ lɛ, ekɛɛ amɛ akɛ: “Mɛni hewɔ nyɛhao, ni mɛni hewɔ nyɛyiŋ feɔ* nyɛ kɔshikɔshi? 39 Nyɛkwɛa miniji kɛ minaji, ejaakɛ mi diɛŋtsɛ ni; nyɛtaa mihe nyɛkwɛa, ejaakɛ mumɔ ko bɛ heloo kɛ wui tamɔ bɔ ni nyɛnaa akɛ miyɔɔ nɛɛ.” 40 Ni be ni ewie enɛ lɛ, ekɛ eniji kɛ enaji tsɔɔ amɛ. 41 Shi be ni amɛheee amɛyeee lolo yɛ amɛmii ni eshɛ amɛhe kɛ amɛnaa ni ekpɛ amɛhe sɔŋŋ hewɔ lɛ, ekɛɛ amɛ akɛ: “Ani nyɛyɛ nɔ ko ni ayeɔ yɛ biɛ?” 42 No hewɔ lɛ, amɛhã lɛ ŋshɔŋ loo fã ko ni ashã, 43 ni ehe ni eye yɛ amɛhiɛ. 44 Kɛkɛ ni ekɛɛ amɛ akɛ: “Enɛɛmɛi ji miwiemɔi ni mikɛ nyɛ wie be ni mikɛ nyɛ yɔɔ lolo lɛ,+ akɛ esa akɛ nibii fɛɛ ni aŋma yɛ mihe yɛ Mose Mla lɛ kɛ Gbalɔi lɛ kɛ Lalai lɛ amli lɛ aba mli.”+ 45 Kɛkɛ ni egbele amɛjwɛŋmɔ naa jogbaŋŋ koni amɛnu ŋmalɛi lɛ ashishi,+ 46 ni ekɛɛ amɛ akɛ, “Nɛkɛ ji nɔ ni aŋma: akɛ Kristo lɛ baana nɔ, ni ebaate shi kɛjɛ gbohii ateŋ yɛ gbi ni ji etɛ lɛ nɔ,+ 47 ni egbɛ́i mli abaashiɛ tsuitsakemɔ ni baahã akɛ eshai ake yɛ,+ yɛ jeŋmaji lɛ fɛɛ amli+—abaaje shishi kɛjɛ Yerusalem.+ 48 Nyɛbaafee nibii nɛɛ ahe odasefoi.+ 49 Ni naa! miitsu nɔ ni mi-Tsɛ wo he shi lɛ kɛmiiba nyɛnɔ. Shi nyɛ lɛ, nyɛhia maŋ lɛ mli kɛyashi abaajɛ ŋwɛi awula nyɛ kɛ hewalɛ.”+ 50 Kɛkɛ ni enyiɛ amɛhiɛ kɛje kpo kɛtee Betania tɔ̃ɔ ni ehole eniji anɔ ni ejɔɔ amɛ. 51 Be ni ejɔɔ amɛ lɛ, agbála ekɛ amɛ teŋ ni awó lɛ kɛtee ŋwɛi.+ 52 Ni amɛkoto lɛ, ni amɛku amɛsɛɛ amɛtee Yerusalem kɛ miishɛɛ babaoo.+ 53 Ni amɛyɛ sɔlemɔ shĩa lɛ daa nɛɛ, ni amɛjieɔ Nyɔŋmɔ yi.+\n^ Loo “shitoi.”\n^ Aaafee kilomitai 11. Greek sht. ŋm., “stadioi 60.” Stadio kome feɔ mitai 185 (nanetalɔi 606. 95).\n^ Shishitsɔɔmɔi komɛi kɛɔ akɛ, “Ani okome pɛ ji gbɔ yɛ Yerusalem ni leee.”\n^ Loo “be ni ekɛ amɛ tara okpɔlɔ lɛ he.”\n^ Loo “egbalaa ŋmalɛi lɛ amli faŋŋ.”\n^ Loo “nyɛtsuii amli feɔ.”